**Mesajul**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Fereastra doar ușor întredeschisă,

m-atrage cu povestea dintr-un val

ce, de demult, din timp medieval,

plutea spre o adresă indecisă.

De n-ar fi fost ca valul să mă cheme,

c-un vaier lung, spre racla-i de nisip,

n-aș fi văzut, săltând ca un polip,

un vas purtând în el atâta vreme.

L-am ridicat ușor, cu-ngrijorare,

părând fragil și am sperat că-n el

mai e, nealterat, un bilețel,

cum am citit că se trimit pe mare.

M-am furișat pe scări, în încăpere,

privindu-l ca avarul încântat

de tot ce-n viața lui a adunat

cu chin, durere, muncă și plăcere.

Citind, am lăcrimat, cu întristare,

simțind, adâncă, o durere-n piept:

„Te-am așteptat și-am să te mai aștept

ca și acum, în viața viitoare!”